Document ID: 31998R1131

KOMMISSIONENS FORORDNING (EF) Nr. 1131/98 af 29. maj 1998 om en særlig interventionsforanstaltning for majs og sorghum ved udgangen af produktionsåret 1997/98
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved forordning (EF) nr. 923/96 (2), særlig artikel 6, og
ud fra følgende betragtninger:
Interventionsperioden for majs og sorghum udløber den 30. april i de sydlige områder og den 31. maj i de nordlige; som følge af usikkerheden omkring afsætningsmulighederne fører det til, at producenterne i slutningen af maj tilbyder betydelige mængder majs og sorghum til intervention i de nordlige områder, selv om der for disse mængder stadig er visse afsætningsmuligheder på markedet efter interventionsperiodens udløb; dette problem kan afbødes ved at give mulighed for interventionsopkøb af disse kornarter indtil den 15. august 1998;
betingelserne for interventionsopkøb af korn er fastlagt ved Kommissionens forordning (EØF) nr. 689/92 af 19. marts 1992 om fastsættelse af fremgangsmåden ved og betingelserne for interventionsorganernes overtagelse af korn (3), senest ændret ved forordning (EF) nr. 23/98 (4);
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. I overensstemmelse med artikel 6 i forordning (EØF) nr. 1766/92 overtager interventionsorganerne i medlemsstaterne, bortset fra Italien, Spanien, Grækenland og Portugal, de mængder majs og sorghum, de tilbydes i perioden 1. juni til 15. august 1998.
2. Der betales den interventionspris, der er omhandlet i artikel 3, stk. 3, i forordning (EØF) nr. 1766/92.
3. Interventionsorganets opkøb foregår på de betingelser, der er fastsat i forordning (EØF) nr. 689/92.
Uanset artikel 3, stk. 3, tredje afsnit, i forordning (EØF) nr. 689/92 skal den sidste levering af de til intervention tilbudte mængder finde sted senest den 15. september 1998.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 1998.

Labels: 3
2
17
6